Liverpool żewġ punti 'l bogħod mir-rebħ tal-Premier League Ingliż B'wirja ta' champions Liverpool litteralment ġabu fix-xejn lil Crystal Palace meta ħarġu rebbieħa bl-iskor ta' 4-0. Tant kemm ir-Reds kienu dominant li minn mindu bdiet tinżamm l-istatistika mid-ditta Opta, mill-2008, il-Palace saru l-ewwel team li ma rnexxielhomx jidħlu fil-kaxxa opposta bil-ballun. B'hekk issa t-team immexxi mill-coach Ġermaniż, Jurgen Klopp, jistenna l-eżitu tal-logħba tal-Ħamis fil-għaxija bejn Chelsea u Manchester City. Jekk dawn tal-aħħar jonqsu milli joħorġu rebbieħa, Liverpool jiġu dikjarati champions. Jekk is-City jirbħu, ir-Reds ikollhom jistennew biex jiksbu żewġ punti mis-seba' logħbiet li fadlilhom jilagħbu. Liverpool insew il-wirja kontra Everton (0-0) u għelbu lill-Palace b'faċilitá imbarazzanti fejn il-goalkeeper, Alisson Becker, mess il-ballun erba' darbiet ... minn back passes tal-players sħabu ... mill-bqija seta' baqa' d-dar!! Huma fetħu l-iskor minn ġmiel ta' free-kick ta' Trent Alexander-Arnold (23) b'xutt imdawwar għal ġos-saqaf tax-xibka li l-ebda goalkeeper ma kien isalva. Tliet minuti wara Jordan Henderson ġie mċaħħad minn sieq il-lasta. Imabagħad, fil-31 minuta, Liverpool ġew imċaħħda minn dak li deher penalty ċar meta Roberto Firmino pprova jillobja l-ballun minn fuq id-difensur Gary Cahill, b'dan tal-aħħar jgħolli idu u jinnega lill-attakkant ta' Liverpool milli jkompli l-azzjoni hekk kif kien jiġi f'pożizzjoni li seta' jiskorja. Iżda kemm għar-referee kif ukoll għall-VAR kollox kien normali!! Minuta qabel tmiem l-ewwel taqsima, Liverpool irduppjaw meta Fabinho, li kien l-aħjar player fil-ground, żmarka għal kollox lil Mohamed Salah li kkontrolla b'sidru qabel ma xeħet il-ballun fix-xibka. Fil-55 minuta, l-istess Fabinho kompla jkabbar il-vantaġġ meta venven kanunata minn 35 metru bogħod li ma tat l-ebda ċans lill-goalkeeper Wayne Hennessey isalva. Fid-69 minuta, Liverpool issiġillaw ir-rebħa meta d-difiża waqqfet kontrattakk tal-Palace ... b'Roberto Firmino jgħaddi l-ballun lil Mohamed Salah f'nofs il-ground li b'intuwizzjoni perfetta żmarka lil Sadio Mane fuq ix-xellug li wara li għeleb in-nasba tal-offside b'xutt djagonali xeħet il-ballun fir-rokna tax-xibka. Liverpool setgħu faċilment kabbru l-iskor minn Salah, Mane, Georginio Wijnaldum u Neco Williams li kien qed jagħmel id-debutt tiegħu u li, bla dubju, m'hu se jinsih qatt. Man Utd v Sheffield U. – Manchester United ospitaw lil Sheffield United u rreġistraw rebħa komda bl-iskor ta' 3-0 biex dawn tal-aħħar inqatgħu xi ftit mit-taqtiegħa għar-raba' post. L-eroj tar-Red Devils kien Anthony Martial (7, 44, 74) li skorja tripletta li kienet l-ewwel tal-karriera tiegħu. Il-goalkeeper Dean Henderson ma setax jilgħab ma' Sheffield minħabba li huwa misluf mingħand l-istess Manchester United. Newcastle v Aston Villa – Newcastle u Aston Villa spiċċaw fi draw 1-1. Dwight Gayle (68) fetaħ l-iskor għall-Magpies iżda Ahmed Elmohamady (83) kiseb id-draw għall-Villans. Wolves v Bournemouth – Wolves laqgħu lil Bournemouth u kellhom jitħabtu biex ħarġu rebbieħa bl-iskor minimu ta' 1-0. Minkejja li Wolves iddiżappuntaw huma ħadu dak li riedu permezz ta' daqqa ta' ras Raul Jimenez (60). Norwich v Everton – Everton marru għand it-team ta' qiegħ il-klassifika, Norwich, u għelbuhom bl-iskor ta' 1-0 biex il-Canaries issa huma prattikament relegati.